Херав цIодорав гIандалазул къадияс магIарулазул къуват ва сурсатал  дагьлъулел рукIинги бихьун, Кьенсерухъа аслияб кумек тIаде щвезегIан, руччабазе ва лъималазе буюрана гьитIинал къокъаби гьарун мугIрузул гъулдуздаса гъорлъе лъугьине ва рихьуларедухъ цоги нухдасан тIадги руссунги рачIун, нахъеги гьебго сапар такрар гьабизе… Щибаб къокъаялъ цере къотIун рачунел рукIана рахъул цIурал чIепал тIад лъурал хIамул. Гьоркьоб цебе рахъу гIодобеги балеб букIана. Гьелъул мурад букIана магIаруласе кумекалъе гьоркьоса къотIичIого чол рекIаразул отрядал щолел ругилан тушманасда ккей. Гьеб кинабго бихьарав Надир-шагьица рагъде ритIулел рукIана цIия-цIиял рекIаразул къокъаби. ХицIибалъул магълъал чуял цере ине санагIат гьечIел рукIиналъ ираназул къуватал цого бакIалде ракIарулел ва гьез цоцазе квал-квал гьабулеб букIана. Жидерго бакIазул хIал лъикIго лъалел магIарулаз абуни, цоялда хадуб цо кьаби щвезабулеб букIана тушманасде. Ва гьеб параялъго нахъеги къалел рукIана. Гьединаб куцалда гьезда кIвана тIадмагIарухъан аслиял къуватал тIаде щвезегIан тушманасда данде чIезе.